putra dalêm Kangjêng Gusti kaping II, garwanipun Radèn Tumênggung Mangkurêja bupati patih ingkang kawitan ing praja Mangkunagaran. Wasana sarêng Radèn Tumênggung Mangkurêja sampun seda, saking kaparêng dalêm Kangjêng Gusti kaping IV, pasarean ing Têmuirêng wau kaadêgakên dados mardikan, inggih punika pasarean ingkang dipun jagi saha dipun lêluri dening nagari, mawi rinêksa ing juru kunci ingkang pinangkat priyantun, kanthi tiyang bêbau sacêkapipun. Tuwin mawi pinaringan lênggah siti, lêpat pakaryan nagari tuwin sêsanggèn pajêg sasamènipun. Dene kalampahanipun kamardikakakên wau kintên-kintên kala ing taun 1876.§ Murih cêkak saha gampil, cundhukipun kalayan ingkang kalampah ing jaman mangke, kajawi ingkang taksih gandhèng kalayan wiradat Jawi ingkang taksih tumindak wêktu punika (wiyosan, jumênêngan, tuwin yuswa) sadaya titimôngsa ingkang kula pèngêti ing sêrat ngriki, amung kula pêndhêt angkaning taun ingkang Walandi kemawon.